**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.10.2024, ora 08:00 – 16.10.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 16.10.2024, ora 07:00**

**RÂURI**

**Debitele au fost, în general, staționare**, exceptând râurile Someș şi Timiș, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30% din normalele lunare) pe râurile din bazinele hidrografice: Moravița, Nera, Cerna, Vedea, în bazinul mijlociu şi inferior al Jiului, bazinul inferior al Oltului, bazinul superior al Jijiei, pe afluenții Bârladului și pe unii afluenți ai Argeşului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând cursul inferior al Someșului unde vor fi în scădere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 15 – 16.10.2024 a fost în scădere, având valoarea de 6800 m3/s**, peste media multianuală a lunii octombrie (3850 m3/s).

În aval de Porţile de Fier, debitele au fost în scădere la Gruia și pe sectorul Zimnicea – Tulcea, în creștere pe sectorul Calafat – Corabia și staționare la Tr. Măgurele.

**Debitul la intrarea în țară (secțiunea Baziaș) va fi staționar (6800 m3/s).**

În aval de Porțile de Fier, debitele vor fi în scădere pe sectoarele Gruia – Călărași și Giurgiu – Brăila, în creştere pe sectorul Bechet – Zimnicea şi relativ staționare pe sectorul Galați - Tulcea.

**2.** **Situaţia meteorologică în intervalul 15.10.2024, ora 09:00 –16.10.2024, ora 06:00**

**ÎN ŢARĂ**

În regiunile sudice, vremea s-a menținut mai caldă decât în mod obișnuit, cerul a fost mai mult senin ziua și la începutul nopții, apoi a avut unele înnorări. În jumătatea de nord a țării, valorile termice diurne s-au situat sub normele climatologice ale zilei, au fost înnorări în mare parte din interval și temporar a plouat în general slab cantitativ în Maramureș, cea mai mare parte a Moldovei, local în Transilvania și nordul Crișanei. În nordul Carpaților Orientali, la altitudini de peste 1700 m s-au semnalat precipitații sub formă de lapoviță și ninsoare. Spre seară și la începutul nopții a plouat izolat în nord-estul Munteniei, dar pe arii restrânse și în nordul Dobrogei (unde ploile au avut caracter de aversă, au fost însoțite de descărcări electrice, iar din date radar s-au acumulat și cantități de apă de peste 15...25 l/mp). Vântul a suflat slab și moderat, izolat cu intensificări în zona înaltă a Munților Apuseni și din vestul Carpaților Meridionali, cu viteze în general de 70...90 km/h, iar noaptea în deltă, cu rafale de 45...55 km/h. Temperaturile maxime s-au încadrat între 7 grade la Toplița și 25 de grade la Drobeta Turnu Severin și Calafat, iar la ora 06.00, valorile termice erau cuprinse între 1 grad la Satu Mare și 13 grade la Calafat și Constanța-dig. Pe spații mici în cursul nopții în vest și nord-vest a fost ceață.

*Observație: de ieri de la ora 06.00 au fost în vigoare 3 atenționări cod galben pentru fenomene meteorologice periculoase imediate, 2 emise de SRPV Constanța și 1 emisă de CNPM București pentru Muntenia.*

**LA BUCUREŞTI**

Vremea a fost ușor mai caldă decât în mod normal la această dată. Cerul a fost mai mult senin ziua și în prima parte a nopții, apoi a avut înnorări. Vântul a devenit moderat în a doua parte a intervalului. Temperatura maximă a fost de 21 de grade la Afumați și 22 de grade la Filaret și Băneasa, iar la ora 06.00 se înregistrau 11 grade la toate stațiile meteo.

**3. Prognoza meteorologică în intervalul 16.10.2024, ora 09:00 –17.10.2024, ora 09:00**

**ÎN ŢARĂ**

Vremea se va răci față de intervalul anterior în regiunile sudice și sud-vestice, iar la nivelul țării valorile termice vor fi, în marea lor majoritate, apropiate de mediile climatologice ale datei. Cerul va fi mai mult senin în vest și nord-vest și va fi variabil, temporar noros în cursul zilei în restul teritoriului. Trecător va ploua slab, pe alocuri în Moldova și izolat posibil în Transilvania, Muntenia și Dobrogea. Pe crestele Carpaților Orientali și Meridionali vor mai fi condiții pentru precipitații slabe sub formă de lapoviță și ninsoare. Vântul va sufla slab și moderat, local și temporar cu ușoare intensificări în est și în sud-est, cu viteze de 40...50 km/h, iar pe litoral și peste 55 km/h. Temperaturile maxime se vor încadra între 11 și 20 de grade, iar cele minime vor fi cuprinse între -3 și 9 grade, cu cele mai scăzute valori în depresiunile din estul Transilvaniei. Izolat, dimineața și noaptea va fi ceață.

**LA BUCUREŞTI**

Vremea se va răci, astfel încât temperatura maximă se va situa în jurul valorii de 17 grade, iar cea minimă va fi de 5...7 grade. Cerul va avea temporar înnorări și vântul va sufla slab și moderat.

1. ***CALITATEA APELOR***

**1. Pe fluviul Dunărea**

***Administrația Rezervației Biosferei Delta Dunării*** informează că în data de 15.10.2024, la ora 10:54, a fost observată o pată de hidrocarburi, pe o suprafață de aproximativ 500 mp, pe fluviul Dunărea - brațul Sulina în zona localității Crișan, județul Tulcea. Se va reveni cu informații.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 14.10.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la staţiile automate de monitorizare a calităţii aerului cu următoarele indicative:** **B-17 (mun. București)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 14.10.2024-15.10.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA COMUNICARE